Mateo 7 | Beibele Inthaneteng | Phetolelo ya Lefase le Lefsa
7 “Tlogelang go ahlola+ gore le se ahlolwe,
2 gobane kahlolo ye le ahlolago ka yona, le tla ahlolwa ka yona;+ kelo yeo le elago ka yona, ba tla le elela ka yona.+
3 Ka gona, ke ka baka la’ng o lebelela lehlokwa le le lego ka leihlong la ngwaneno eupša o sa šetše kota ye e lego ka leihlong la gago?+
4 Goba o ka botša bjang ngwaneno wa re: ‘Anke ke ntšhe lehlokwa le le lego ka leihlong la gago,’ mola wena o na le kota ka leihlong la gago?+
5 Wena moikaketši! Ntšha pele kota ka leihlong la gago, ke moka o tla bona gabotse kamoo o ka ntšhago lehlokwa ka leihlong la ngwaneno.
6 “Le se ke la nea dimpša se sekgethwa,+ le ge e le go lahlela diperela tša lena pele ga dikolobe, gore di se ke tša di gataka+ ka ditlhako tša tšona tša retologa tša le gobatša.
7 “Tšwelang pele le kgopela,+ le tla newa; tšwelang pele le tsoma, le tla hwetša; tšwelang pele le kokota,+ le tla bulelwa.
8 Gobane yo mongwe le yo mongwe yo a kgopelago o a amogela,+ gomme yo mongwe le yo mongwe yo a tsomago o a hwetša, le yo mongwe le yo mongwe yo a kokotago o tla bulelwa.
9 Ruri motho ke mang mo gare ga lena yo ge morwa wa gagwe+ a mo kgopelago senkgwa a ka mo fago leswika?
10 Goba mohlomongwe ge a kgopela hlapi, a ka mo fago noga?
11 Ka gona, ge e ba lena gaešita le ge le le kgopo+ le tseba go nea bana ba lena dimpho tše dibotse, gona Tatago lena yo a lego magodimong o tla nea gakaakang dilo tše dibotse+ go bao ba mo kgopelago!
12 “Ka baka leo, dilo tšohle tše le nyakago batho ba le dira tšona,+ le lena le ba dire tšona. Se ge e le gabotse, ke seo se bolelwago ke Molao le Baporofeta.*+
13 “Tsenang ka kgoro e tshesane+ gobane tsela e išago tshenyegong e petleke e bile e phatlaletše gomme bao ba tsenago ka yona ke ba bantši;
14 anthe kgoro e išago bophelong ke e tshesane gomme tsela ya yona e pitlagane, le gona ke ba sego kae ba ba e hwetšago.+
15 “Phafogelang baporofeta ba maaka+ bao ba tlago go lena ba apere matlalo a dinku+ eupša ka gare e le diphiri tše di gagolago.+
16 Le tla ba tseba ka dienywa tša bona.+ Na batho ba ke ba fule diterebe meetlweng goba mago dimeleng tše di hlabago?+
17 Ka mo go swanago, sehlare se sengwe le se sengwe se sebotse se enywa dienywa tše dibotse, eupša sehlare se sengwe le se sengwe se se bodilego se enywa dienywa tše di hlokago mohola.+
18 Sehlare se sebotse se ka se enywe dienywa tše di hlokago mohola; le sehlare se se bodilego se ka se enywe dienywa tše dibotse.
19 Sehlare se sengwe le se sengwe se se sa enywego dienywa tše dibotse se a rengwa sa lahlelwa mollong.+
20 Ka gona, ruri batho bao le tla ba tseba ka dienywa tša bona.+
21 “Ga se yo mongwe le yo mongwe yo a rego go nna: ‘Morena, Morena,’ a tlago go tsena Mmušong wa magodimo, eupša go tla tsena yo a dirago+ thato ya Tate yo a lego magodimong.+
22 Ba bantši ba tla re go nna letšatšing leo: ‘Morena, Morena,+ na ga se ra ka ra porofeta ka leina la gago, ra leleka batemona ka leina la gago, ra dira mediro e mentši e matla ka leina la gago?’+
23 Lega go le bjalo, ke tla ba botša ka re: Ga se ka ka ka le tseba!+ Tlogang go nna lena ba go hloka molao.+
24 “Ka gona, yo mongwe le yo mongwe yo a kwago dipolelo tše tša ka gomme a di dira o tla swantšhwa le monna yo a nago le temogo, yo a agilego ntlo ya gagwe godimo ga leswika.+
25 Pula ya tšhologa le meetsefula a tla le diphefo tša tšutla tša wela ntlo yeo, eupša ya se buragane, gobane e be e theilwe godimo ga leswika.
26 Go feta moo, yo mongwe le yo mongwe yo a kwago dipolelo tše tša ka gomme a sa di dire+ o tla swantšhwa le monna wa lešilo,+ yo a agilego ntlo ya gagwe lešabašabeng.
27 Pula ya tšhologa le meetsefula a tla le diphefo tša tšutla tša wela ntlo+ yeo gomme ya buragana, go wa ga yona ya ba mo gogolo.”+
28 Bjale ge Jesu a feditše dipolelo tše, mafelelo ya ba gore mašaba a ile a tlabja kudu+ ke tsela ya gagwe ya go ruta,
29 gobane o be a ba ruta bjalo ka motho yo a nago le matla,+ e sego bjalo ka bamangwalo ba bona.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D7%26wtlocale%3DSE%26srcid=share⊂ject=Bala Beibele Inthaneteng